ఆర్‌బీఐ సీటు బెల్టు లాంటిది..
- ప్రమాదాల్ని నివారించేందుకు ఆవశ్యకం
ముంబయి: కేంద్ర ప్రభుత్వం, ఆర్‌బీఐ మధ్య రగులుతున్న వివాదంపై ఆర్‌బీఐ మాజీ గవర్నర్‌ రఘురామ్‌ రాజన్‌ తొలిసారి గళం విప్పారు. దేశం లబ్ధి పొందాలంటే ఆర్‌బీఐకి పూర్తి స్వతంత్య్రం ఉండాలని ఆయన అభిప్రాయపడ్డారు. రాజన్‌ ఒక ప్రముఖ ఆంగ్ల టీవీ ఛానెల్‌తో మాట్లాడుతూ ఆర్‌బీఐ, ప్రభుత్వం పరస్పర అభిప్రాయాలను, స్వతంత్రతను గౌరవించుకొంటే ఈ వివాదం తేలిగ్గా పరిష్కారం అవుతుందని తెలిపారు. ''దేశ క్షేమం కోసం వీలైనంత వరకు ఆర్‌బీఐ స్వతంత్రతను గౌరవించడం మంచింది. దీంతోపాటు సంప్రదాయాలను కూడా పాటించాలి. ఒక వేళ వ్యవస్థలో నిధుల ప్రవాహానికి సంబంధించిన సమస్య ఉంటే ఆర్‌బీఐ దానిని చూసుకొంటుంది. లేకపోతే అవసరమైన ప్రైవేటు సంస్థలకు లిక్విడిటీ సమకూరుస్తుంది. అది మంచిపద్ధతి'' అని తెలిపారు. ఆర్థికమంత్రిత్వ శాఖ, ఆర్‌బీఐ మధ్య అనారోగ్యకరమైన భిన్నాభిప్రాయాలను బహిరంగపర్చడం ద్వారా వాటి హోదాను మరింతగా దిగజార్చుకోకూడదని సూచించారు. అలాగే ప్రస్తుత పరిస్థితుల్లో ఆర్‌బీఐ బోర్డు ప్రముఖ వెటరన్‌ క్రికెటర్‌ రాహుల్‌ ద్రావిడ్‌లా రక్షణాత్మకంగా వ్యవహరించాలని, నవజోత్‌ సిద్ధులా దూకుడుగా ఉండకూదని వ్యాఖ్యానించారు. కార్యాచరణ నిర్ణయాలకు దూరంగా ఉంటూ, ఘర్షణాత్మక వైఖరి కాకుండా, రక్షణాత్మక ధోరణిలో ఆర్‌బీఐ వ్యవహరించాలని బోర్డుకు సూచించారు. ఎన్‌బీఎఫ్‌సీల వివాదంపై స్పందిస్తూ కేంద్ర ఆర్థికమంత్రిత్వశాఖ, ఆర్‌బీఐ మధ్య విబేధాలున్నా, పరస్పర గౌరవం ఇద్దరికీ వుండాలన్నారు. ఆర్‌బీఐ కారు సీట్‌ బెల్ట్‌ లాంటిదన్నారు. ప్రమాదాలను నివారించాలంటే సీటు బెల్టు పెట్టుకోవడం ముఖ్యమని రాజన్‌ వ్యాఖ్యానించారు. అలాగే కారును నడిపే ప్రభుత్వం.. సీట్‌ బెల్టు పెట్టుకోవాలా లేదా అనేది ప్రభుత్వమే నిర్ణయిస్తుందని చెప్పుకొచ్చారు. ప్రభుత్వం వృద్ధిపై దృష్టి పెడితే, ఆర్‌బీఐ ఆర్థిక స్థిరత్వం గురించి ఎక్కువగా ఆలోచిస్తుందని రాజన్‌ చెప్పారు. ఈ క్రమంలోనే ప్రభుత్వ నిర్ణయాలకు నో చెప్పే అధికారం కూడా ఆర్‌బీఐకి ఉంటుందని స్పష్టం చేశారు. ఎందుకంటే రాజకీయ, వ్యక్తిగత ప్రాధాన్యతలు ఆర్‌బీఐకి ఉండవు. కేవలం ఆర్థిక స్థిరత్వాన్ని కాపాడటమే ముఖ్యం. ఈ విషయంలో కేంద్రానికి, ఆర్‌బీఐకి మధ్య భిన్నాభిప్రాయాలున్నా పరస్పరం గౌరవించుకోవడం చాలా ముఖ్యమని రాజన్‌ అభిప్రాయపడ్డారు. ఒకసారి ఆర్‌బీఐ గవర్నర్‌గానో, డిప్యూటీ గవర్నర్‌గానో నియమితులైతే ప్రభుత్వం మాట వినాల్సిందేనా అని ఆయన ప్రభుత్వ వర్గాలను ప్రశ్నించారు. మరోవైపు ఆర్‌బీఐ స్వయంప్రతిపత్తిపై ఆర్‌బీఐ డిప్యూటీ గవర్నర్‌ విరేల్‌ ఆచార్య వ్యాఖ్యలను రాజన్‌ ప్రశంసించారు.
మీ స్నేహితులకు రికమెండ్ చెయ్యండి